Návrh

Nariadenie vlády
Slovenskej republiky
z ......... 2005,

ktorým sa ustanovujú požiadavky na kozmetické výrobky

Vláda Slovenskej republiky podľa § 2 ods. 1 písm. g) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov nariaďuje:

§ 1
Predmet úpravy

(1)	Toto nariadenie vlády ustanovuje požiadavky na výrobu, dovoz, uvádzanie do obehu a predaj kozmetických výrobkov ) v záujme ochrany spotrebiteľa pri voľnom pohybe kozmetických výrobkov.

(2)	Toto nariadenie vlády sa nevzťahuje na humánne a veterinárne liečivá ), omamné a psychotropné látky ), chemické látky a chemické prípravky ), biocídne výrobky ), potraviny ) a látky alebo prípravky, ktoré sa aplikujú do ľudského tela prehĺtaním, injekčne, inhaláciou alebo implantáciou.

§ 2
Základné pojmy

Na účely tohto nariadenia 
a) 	konečným kozmetickým výrobkom je kozmetický výrobok takého zloženia, v akom je umiestnený na trh a dostupný spotrebiteľovi,
b) 	prototypom je prvý model alebo vzor kozmetického výrobku, ktorý nepochádza z výrobnej dávky a podľa ktorého je konečný kozmetický výrobok vyvinutý alebo sériovo vyrábaný, 
c)	výrobcom je podnikateľ ) so sídlom alebo miestom podnikania na území Slovenskej republiky alebo na území členského štátu Európskej únie, ktorý kozmetický výrobok vyrobil, upravil, alebo sa ako výrobca na kozmetickom výrobku označil, uviedol na kozmetickom výrobku svoju ochrannú známku alebo iný rozlišovací znak alebo iná osoba v dodávateľskom reťazci, ktorej činnosť môže ovplyvniť bezpečnostné vlastnosti kozmetického výrobku,
d) 	dovozcom je podnikateľ so sídlom alebo miestom podnikania na území Slovenskej republiky alebo na území členského štátu Európskej únie, ktorý doviezol do Slovenskej republiky alebo do členských štátov Európskej únie kozmetický výrobok vyrobený mimo územia členských štátov Európskej únie,
e)	distribútorom je každý podnikateľ v dodávateľskom reťazci, ktorý podniká následné obchodné činnosti po umiestnení kozmetického výrobku na trhu v Slovenskej republike alebo v členskom štáte Európskej únie,
f) 	predajom je okamih, keď spotrebiteľ získa kozmetický výrobok odplatne alebo bezodplatne,
g) 	ochranou spotrebiteľa je ochrana zdravia fyzickej osoby, ktorá získa kozmetický výrobok pre priamu osobnú spotrebu fyzických osôb, najmä pre seba a pre príslušníkov svojej domácnosti,
h) 	umiestnením na trh je okamih, keď kozmetický výrobok prvýkrát prechádza odplatne alebo bezodplatne z procesu výroby alebo dovozu do procesu distribúcie alebo predaja a to aj v prípade, ak je určený pre priamu osobnú spotrebu,
i)	rámcovým zložením je zloženie skupiny kozmetických výrobkov, ktoré majú rovnaký účel použitia alebo rovnakú cieľovú skupinu spotrebiteľov. 

§ 3
Zoznam kategórií kozmetických výrobkov

Zoznam kategórií kozmetických výrobkov je uvedený v prílohe č. 1.
§ 4
Zoznamy regulovaných látok v kozmetických výrobkoch

(1)  Zoznam zakázaných látok v kozmetických výrobkoch je uvedený v prílohe č. 2.

(2) Látky uvedené v prílohách č. 3, 4, 6 a 7 môžu byť v zložení kozmetických výrobkov prítomné za podmienok ustanovených v týchto  prílohách, pričom
a) 	zoznam látok, ktorých použitie v kozmetických výrobkoch je obmedzené, je uvedený v prílohe č. 3,
b) 	zoznam povolených farbív v kozmetických výrobkoch je uvedený v prílohe č. 4,
c) 	zoznam povolených konzervačných látok v kozmetických výrobkoch je uvedený v prílohe č. 6,
d) 	zoznam povolených ultrafialových filtrov v kozmetických výrobkoch je uvedený v prílohe č. 7.

(3) Zoznam látok, ktoré kozmetické výrobky nesmú obsahovať ), je uvedený v prílohe č. 5. 

§ 5
Náležitosti žiadosti o vydanie povolenia na použitie inej látky alebo látok v kozmetických výrobkoch

Žiadosť o vydanie povolenia na použitie inej látky alebo látok v kozmetických výrobkoch,  ako sú uvedené v zoznamoch povolených látok uvedených v prílohách č. 4, 6 a 7, musí obsahovať
a) 	obchodné meno a sídlo alebo meno, priezvisko a miesto podnikania žiadateľa,
b) 	doklad o oprávnení na podnikanie,
c)	presnú identifikáciu látky a jej klasifikáciu podľa osobitných predpisov ); pri identifikácii látky sa musí uviesť, ak existuje, jej
1. 	chemický názov, 
2. 	názov podľa systému Medzinárodnej únie pre čistú a aplikovanú chémiu (ďalej len „IUPAC“), 
3. 	medzinárodný nepatentovaný názov podľa Svetovej zdravotníckej organizácie (ďalej len „INN“), 
4. 	názov podľa Európskeho liekopisu (ďalej len „Ph. Eur.“), 
5. 	medzinárodne určené číslo pridelené danej chemickej látke na účel jej presnej identifikácie (ďalej len „CAS“), 
6. 	číslo pridelené chemickej látke v Európskom zozname existujúcich komerčných chemických látok (ďalej len „EINECS“), 
7. 	číslo pridelené chemickej látke v Európskom zozname nových chemických látok (ďalej len „ELINCS“), 
8. 	indexové číslo farbiva (ďalej len „CI“), 
9. 	názov východiskovej suroviny, použitej časti rastliny alebo živočícha a názvy súčastí látky ako sú rozpúšťadlá, ak látku nemožno inak identifikovať, 
d) 	hodnotenie bezpečnosti látky pre zdravie pri použití v konečných kozmetických výrobkoch s prihliadnutím na jej toxikologický profil, chemickú štruktúru a stupeň expozície, 
e) 	účel použitia látky v kozmetických výrobkoch alebo jej funkciu, 
f) 	zoznam kozmetických výrobkov, v ktorých sa látka použije,
g) 	odôvodnenie použitia látky v kozmetických výrobkoch, 
h) 	kvalitatívne a kvantitatívne zloženie konečných kozmetických výrobkov, 
i) 	domáce a zahraničné údaje o látke a kozmetických výrobkoch,
j) 	vyhlásenie o tom, či bola žiadosť predložená kompetentnému orgánu v inom členskom štáte a údaje o výsledku takejto žiadosti.

Podrobnosti o požiadavkách na označovanie kozmetických výrobkov
§ 6

(1) Na obale, do ktorého je kozmetický výrobok zabalený alebo naplnený (ďalej len „vnútorný obal“) a na prípadnom vonkajšom spotrebiteľskom obale (ďalej len „vonkajší obal“) kozmetického výrobku musia byť viditeľným, čitateľným a nezmazateľným spôsobom uvedené, ak ďalej nie je ustanovené inak, tieto údaje
a) 	obchodné meno a sídlo alebo meno, priezvisko a miesto podnikania výrobcu, dovozcu alebo distribútora,
b) 	nominálny obsah v čase balenia,
c) 	dátum minimálnej trvanlivosti, 
d) 	podmienky použitia a upozornenia,
e) 	identifikácia výrobnej dávky,
f) 	účel použitia,
g) 	zoznam zložiek.

(2) Údaje podľa odseku 1 písm. g) postačuje uviesť len na vonkajšom obale.

(3) Údaje podľa odseku 1 písm. b) až d) a f) musia byť uvedené v štátnom jazyku. 

(4) V prípade použitia inej látky alebo látok v kozmetických výrobkoch, ako sú uvedené v zozname povolených látok uvedených v prílohách č. 4, 6 a 7, musí byť kozmetický výrobok označený aj údajmi uvedenými v povolení na použitie inej látky alebo látok v kozmetických výrobkoch. )

(5) Kozmetický výrobok, ktorý nie je balený výrobcom, ale balí sa v mieste predaja na želanie spotrebiteľa alebo je vopred balený na okamžitý predaj, musí byť označený podľa odseku 1, pričom požadované údaje postačuje uviesť aj na letáčiku, páske, kartičke alebo štítku priložených alebo pripevnených na kozmetický výrobok.

(6) Na obale kozmetického výrobku, letáčiku, páske, kartičke, štítku alebo doklade, ktorý kozmetický výrobok sprevádza alebo sa na kozmetický výrobok odkazuje, môže byť uvedený údaj o tom, že kozmetický výrobok nebol testovaný na zvieratách.

(7) Údaj podľa odseku 6 možno uviesť, iba ak výrobca a jeho dodávatelia surovín sami alebo prostredníctvom inej osoby netestovali na zvieratách konečný kozmetický výrobok, jeho prototyp alebo látky použité v zložení kozmetického výrobku alebo na výrobu kozmetického výrobku nepoužili látky, ktoré boli na účely vývoja nového kozmetického výrobku testované na zvieratách inou osobou.

§ 7

(1) Obchodné meno a sídlo alebo meno, priezvisko a miesto podnikania výrobcu, dovozcu alebo distribútora postačuje uviesť v skrátenej forme, ak to umožní ich všeobecnú identifikáciu.

(2) Na kozmetickom výrobku vyrobenom mimo územia členských štátov Európskej únie musí byť uvedená aj krajina pôvodu, ak táto informácia nie je uvedená v označení sídla alebo miesta podnikania výrobcu.

§ 8

(1) Na obale kozmetického výrobku musí byť uvedený nominálny obsah v čase balenia daný hmotnosťou alebo objemom kozmetického výrobku okrem balenia s nominálnou hmotnosťou menšou ako 5 g alebo s nominálnym objemom menším ako 5 ml, nepredajných vzoriek a okrem balenia na jednorazové použitie.

(2) Nominálny obsah podľa odseku 1 nemusí byť uvedený na obale kozmetického výrobku obsahujúceho niekoľko samostatných balení, pre ktoré údaj o hmotnosti alebo objeme nie je podstatný, ak je počet jednotlivých balení uvedený na obale. Počet jednotlivých balení nemusí byť uvedený, ak je ľahko viditeľný cez obal alebo ak sa jednotlivé balenia bežne predávajú samostatne. 

§ 9

(1) Dátum minimálnej trvanlivosti musí byť uvedený slovami „Najlepšie spotrebovať do“, po ktorých nasleduje dátum alebo údaj, kde je dátum uvedený na obale. Dátum minimálnej trvanlivosti musí byť uvedený mesiacom a rokom alebo dňom, mesiacom a rokom v tomto poradí.

(2) Ak je potrebné, na obale kozmetického výrobku musia byť uvedené podmienky, ktoré je potrebné splniť, aby sa zaručila určená minimálna trvanlivosť kozmetického výrobku.

(3) Dátum minimálnej trvanlivosti nie je povinné uvádzať, ak minimálna trvanlivosť kozmetického výrobku je viac ako 30 mesiacov. V označení takéhoto kozmetického výrobku musí byť uvedený symbol otvoreného téglika podľa prílohy č. 8 a lehota vyjadrená v mesiacoch alebo rokoch, počas ktorej možno kozmetický výrobok po otvorení používať bez ohrozenia zdravia. 

§ 10

(1) Opatrenia, ktoré je potrebné dodržiavať pri použití kozmetického výrobku, najmä tie, ktoré sú uvedené v prílohách č. 3, 6 a 7 v stĺpci „Podmienky použitia a upozornenia, ktoré musia byť uvedené na obale“, ako aj osobitné bezpečnostné informácie o kozmetickom výrobku na profesionálne použitie, najmä na starostlivosť o vlasy, musia byť uvedené na vnútornom obale a vonkajšom obale kozmetického výrobku. 

(2) Ak z praktických dôvodov, najmä z dôvodu veľkosti a tvaru kozmetického výrobku (ďalej len „praktické dôvody“), nemožno podmienky použitia a upozornenia podľa odseku 1 uviesť na príslušnom obale, musia byť uvedené na letáčiku, páske, kartičke alebo štítku priložených alebo pripevnených na kozmetický výrobok. Na tento spôsob označenia musí byť spotrebiteľ upozornený na vnútornom obale a vonkajšom obale skrátenou slovnou informáciou alebo symbolom, ktorého vzor je uvedený v prílohe č. 9.

§ 11

Výrobná dávka musí byť uvedená číslom alebo iným spôsobom, ktorý ju umožní identifikovať. Pri malých kozmetických výrobkoch možno výrobnú dávku uviesť len na vonkajšom obale.

§ 12

Účel použitia kozmetického výrobku musí byť uvedený, iba ak to nie je jasné zo vzhľadu, označenia alebo prezentácie kozmetického výrobku.

§ 13

(1) Látky použité pri výrobe kozmetického výrobku musia byť uvedené v zozname zložiek s označením „Ingredients“ v klesajúcom poradí podľa hmotnosti v čase ich pridania v procese výroby. Zložky musia byť uvedené v Medzinárodnom názvosloví kozmetických zložiek (ďalej len „INCI“) ). Ak takýto názov neexistuje, musí byť uvedený názov podľa iného existujúceho názvoslovia. Pre zložku, ktorú nemožno takto uviesť, musí byť uvedený názov východiskovej suroviny, použitej časti rastliny alebo živočícha a názvy súčastí zložky ako sú rozpúšťadlá. Zložky v množstve menšom ako jedno percento sa uvádzajú v ľubovoľnom poradí po zložkách, ktorých je v kozmetickom výrobku viac ako jedno percento. Farbivá musia byť uvedené po ostatných zložkách v ľubovoľnom poradí. Musia byť uvedené v CI podľa prílohy č. 4. Pri dekoratívnom kozmetickom výrobku, ktorý je uvádzaný do obehu vo viacerých farebných odtieňoch, možno uviesť celú škálu používaných farbív, ak im predchádza slovné označenie „môže obsahovať“ alebo „+/–“.

(2) Za zložky podľa odseku 1 sa nepovažujú
a) 	nečistoty v surovinách, 
b) 	technologicky pomocné látky pridané počas výroby, ale neprítomné v konečnom kozmetickom výrobku, 
c) 	látky ako rozpúšťadlá alebo nosiče vonných a aromatických kompozícií použité v nevyhnutnom množstve.

(3) Vonné a aromatické kompozície a ich suroviny sa uvádzajú v zozname zložiek skupinovým názvom „parfum“ alebo „aroma“, avšak látky, pre ktoré sa to požaduje v prílohe č. 3 časti 1, v stĺpci „Ďalšie obmedzenia a požiadavky“ musia byť uvedené v zozname zložiek bez ohľadu na ich funkciu v kozmetickom výrobku.

(4) Ak zoznam zložiek nemožno z praktických dôvodov uviesť na obale, musí byť uvedený na letáčiku, páske, kartičke alebo štítku priložených alebo pripevnených na kozmetický výrobok. Na tento spôsob označenia musí byť spotrebiteľ upozornený skrátenou slovnou informáciou alebo symbolom, ktorého vzor je uvedený v prílohe č. 9. Skrátenú slovnú informáciu alebo symbol postačuje uviesť len na vonkajšom obale.

(5) Pri mydlách, kúpeľových guľôčkach a iných malých kozmetických výrobkoch, kde nie je možné zoznam zložiek z praktických dôvodov uviesť na obale, na letáčiku, páske, kartičke alebo štítku priložených alebo pripevnených na kozmetický výrobok, musí byť uvedený na ozname umiestnenom v blízkosti miesta, kde je kozmetický výrobok vystavený na predaj.

(6) V prípade vydania povolenia na neuvedenie látky v označení kozmetických výrobkov musí byť v zozname zložiek namiesto názvu látky, na ktorú sa povolenie vzťahuje, uvedené pridelené registračné číslo podľa § 15 ods. 1.

§ 14
Náležitosti žiadosti o vydanie povolenia na neuvedenie látky alebo látok v označení kozmetických výrobkov 

Žiadosť o vydanie povolenia na neuvedenie látky v označení kozmetických výrobkov z dôvodu obchodného tajomstva musí obsahovať 
a) 	obchodné meno a sídlo alebo meno, priezvisko a miesto podnikania žiadateľa,
b) 	doklad o oprávnení na podnikanie,
c)	identifikáciu látky; pri identifikácii látky sa musí uviesť, ak existuje jej
1. 	chemický názov, 
2. 	IUPAC, 
3. 	INN, 
4. 	Ph. Eur., 
5. 	CAS, 
6. 	EINECS, 
7.	ELINCS a úradne pridelené číslo, ak bola látka oznámená a informáciu, či bola schválená alebo zamietnutá žiadosť o jej utajenie ),
8.	CI, 
9. 	názov východiskovej suroviny, použitej časti rastliny alebo živočícha a názvy súčastí látky ako sú rozpúšťadlá, ak látku nemožno inak identifikovať.
d) 	hodnotenie bezpečnosti látky pre zdravie pri použití v konečných kozmetických výrobkoch s prihliadnutím na jej toxikologický profil, jej chemickú štruktúru a stupeň expozície,
e) 	účel použitia látky alebo jej funkcia v kozmetických výrobkoch, 
f) 	odôvodnenie, prečo sa neuvedenie látky požaduje, najmä
1. 	skutočnosť, že totožnosť látky alebo jej funkcia v kozmetickom výrobku uvádzanom do obehu nie je uvedená v literatúre a nie je známa ostatným účastníkom trhu, 
2. 	skutočnosť, že informácia ešte nie je verejne prístupná, aj keď už bola predložená žiadosť o patentovanie látky alebo jej použitia, 
3. 	iná skutočnosť dôležitá na vydanie povolenia, 
g) 	názvy všetkých kozmetických výrobkov, v ktorých bude látka použitá a ich odlišné názvy, pod ktorými budú uvádzané do obehu v členských štátoch Európskej únie, ak existujú a charakteristické údaje o každom kozmetickom výrobku, 
h) 	vyhlásenie o tom, či žiadosť o vydanie povolenia na neuvedenie látky v označení kozmetických výrobkov bola predložená kompetentnému orgánu v inom členskom štáte a vyhlásenie o  jeho rozhodnutí.

§ 15
Postup na pridelenie registračného čísla 

(1) Registračné číslo, ktoré pridelí úrad kozmetickému výrobku pre látku neuvedenú v označení, sa skladá zo siedmich číslic, z ktorých 
a) 	prvé dve číslice označujú rok, v ktorom sa neuvedenie látky v označení kozmetických výrobkov povolilo, 
b)	druhé dve číslice označujú kód pridelený jednotlivému členskému štátu Európskej únie, 
c)	posledné tri číslice pridelí úrad.

(2) Kódy pridelené jednotlivým členským štátom Európskej únie sú uvedené v prílohe č. 10.

Povinnosti fyzických a právnických osôb
§ 16

(1) Výrobca, dovozca a distribútor nesmú 
a)	uvádzať do obehu kozmetické výrobky, ak ich zložky, kombinácie zložiek alebo ich konečné zloženie boli na účely splnenia požiadaviek tohto nariadenia podrobené testom na zvieratách za použitia inej ako alternatívnej metódy po tom, ako príslušná alternatívna metóda bola s ohľadom na vývoj validácie na úrovni Organizácie pre hospodársku spoluprácu a rozvoj validovaná a prijatá v Európskej únii,
b)	testovať na zvieratách na účely splnenia požiadaviek tohto nariadenia 
1. 	konečné kozmetické výrobky alebo ich prototypy,
2. 	zložky alebo kombinácie zložiek po dátume, od ktorého testy na zvieratách musia byť 	nahradené jednou alebo viacerými validovanými alternatívnymi metódami podľa osobitného predpisu ) alebo prílohy č. 11.

(2) Výrobca, dovozca alebo distribútor je povinný sprístupniť na požiadanie verejnosti údaje podľa § 17 písm. a) a f), pričom údaj o kvantitatívnom zložení kozmetických výrobkov sa sprístupňuje, iba ak ide o nebezpečné látky. 9)

§ 17
Rozsah údajov sprístupňovaných na účely výkonu štátneho zdravotného dozoru

 Na účely výkonu štátneho zdravotného dozoru sa sprístupňujú v štátnom jazyku tieto údaje
a)	kvalitatívne a kvantitatívne zloženie kozmetických výrobkov; pri vonných a aromatických kompozíciách ich názov, kódové číslo a identifikačné údaje dodávateľov, 
b)	fyzikálno-chemické a mikrobiologické analýzy surovín a konečných kozmetických výrobkov, špecifikáciu kvality a mikrobiologických ukazovateľov pre kontrolu kozmetických výrobkov, 
c)	výrobný postup v súlade so správnou výrobnou praxou,
d)	hodnotenie bezpečnosti konečných kozmetických výrobkov pre zdravie ) s prihliadnutím na toxikologický profil zložiek, ich chemickú štruktúru a stupeň expozície berúc do úvahy miesto aplikácie a cieľovú skupinu spotrebiteľov, pre ktorú sú kozmetické výrobky určené, predovšetkým pri kozmetických výrobkoch pre deti do troch rokov veku a kozmetických výrobkoch na intímnu hygienu,
e)	meno, priezvisko a adresa osoby alebo osôb zodpovedných za hodnotenie podľa písm. d),
f)	údaje o nežiaducich účinkoch na zdravie spôsobených používaním kozmetických výrobkov, ak existujú,
g)	dôkaz o deklarovaných účinkoch kozmetických výrobkov, ak je to vzhľadom na účinky alebo kozmetické výrobky opodstatnené, 
h)	údaje o každom teste na zvieratách vykonanom na účely vývoja alebo hodnotenia bezpečnosti kozmetických výrobkov a ich zložiek, ako aj na účely splnenia požiadaviek právnych predpisov krajín, ktoré nie sú členskými štátmi Európskej únie. 

§ 18
Údaje o látkach používaných v kozmetických výrobkoch potrebné na účely lekárskeho ošetrenia

(1) Údaje o látkach používaných v kozmetických výrobkoch potrebné na účely lekárskeho ošetrenia sa oznamujú podľa rámcového zloženia formou oznámenia, ktorého vzory sú uvedené v prílohe č. 12. Názov látky musí byť uvedený podľa § 13 ods. 1.

(2) Zoznam rámcových zložení kozmetických výrobkov podľa účelu použitia alebo cieľovej skupiny spotrebiteľov je uvedený v prílohe č. 13.

(3) Podrobnosti o rámcových zloženiach kozmetických výrobkov sú uvedené v prílohe č. 14.

(4)	Oznámenie údajov o látkach používaných v kozmetických výrobkoch potrebné na účely lekárskeho ošetrenia (ďalej len „oznámenie“) podľa prílohy č. 12 bodu 1 sa podáva, ak sa  rámcové zloženie kozmetických výrobkov zhoduje s rámcovým zložením podľa prílohy č. 14.

(5) Oznámenie podľa prílohy č. 12 bodu 2 sa podáva, ak sa rámcové zloženie kozmetických výrobkov zhoduje s rámcovým zložením podľa prílohy č. 14 a kozmetické výrobky obsahujú vybrané látky, pre ktoré sa vyžadujú doplňujúce údaje. Zoznam vybraných látok a podmienky ich oznámenia sú uvedené v prílohe č. 15.

(6)	Oznámenie podľa prílohy č. 12 bodu 3 sa podáva, ak sa rámcové zloženie kozmetických výrobkov nezhoduje s rámcovým zložením podľa prílohy č. 14, alebo rámcové zloženie pre kozmetické výrobky nie je uvedené v tejto prílohe. 

(7) Nové oznámenie podľa prílohy č. 12 bodu 4 sa podáva, ak nastane zmena v rámcovom zložení kozmetických výrobkov oznámených podľa odseku 4 až 6 alebo zmena vo vybraných látkach za podmienok uvedených v prílohe č. 15.

Prechodné a záverečné ustanovenia
§ 19

(1) Kozmetické výrobky, ktoré obsahujú látky uvedené v prílohe č. 2 pod referenčnými číslami 178 a 411 možno podľa predchádzajúcich predpisov umiestniť na trh do 1. mája 2005 a predávať do 23. septembra 2005.

(2) Kozmetické výrobky, ktoré obsahujú látky uvedené v prílohe č. 3 časti 1 pod referenčnými číslami 93 až 95 možno podľa predchádzajúcich predpisov umiestniť na trh do 1. mája 2005 a predávať do 23. septembra 2005. 
 
(3) Kozmetické výrobky, ktoré obsahujú látky uvedené v prílohe č. 3 časti 1 pod referenčnými číslami 14, 60 až 62 možno podľa požiadaviek ustanovených v prílohe č. 3 časti 2 pod referenčnými číslami 63 až 66 umiestniť na trh do 1. mája 2005 a predávať do 23. septembra 2005.

(4) Kozmetické výrobky, ktoré obsahujú látku uvedenú v prílohe č. 6 časti 1 pod referenčným číslom 36, možno podľa požiadaviek ustanovených v prílohe č. 6 časti 2 pod referenčným číslom 1 umiestniť na trh do 1. mája 2005 a predávať do 23. septembra 2005.

§ 20

Týmto nariadením vlády sa preberajú právne akty Európskych spoločenstiev a Európskej únie uvedené v prílohe č. 16.

§ 21

Toto nariadenie vlády nadobúda účinnosť 1. mája 2005.